《桃花石枕歌赠康从事》
唐代·皎然

卞山幽石产奇璞，荆人至死采不著。何人琢枕持赠君，

片片桃花开未落。剑工见兮可为剑，玉工辨兮知非石。

至宝由来览者稀，今君独鉴应欲惜。何辞售与章天真，

幸得提携近玉人。可中弃置君不顾，天生秀色徒璘玢。

四座喧喧争目悦，巧过造化称一绝。莫言昨日因错磨，

看取从来无点缺。六月江南暑未阑，一尺花冰试枕看。

高窗正午风飒变，室中不减春天寒。主人所重重枕德，

文章外饰徒相惑。更有坚贞不易心，与君天下为士则。

作者简介：僧皎然（730-799），俗姓谢，字清昼，湖州（浙江吴兴）人，是中国山水诗创始人谢灵运的十世孙，唐代著名诗人、茶僧，吴兴杼山妙喜寺主持，在文学、佛学、茶学等方面颇有造诣。与颜真卿、灵澈、陆羽等和诗，现存皎然470首诗。多为送别酬答之作。情调闲适，语言简淡。皎然的诗歌理论著作《诗式》。